DBV in Waltloo ly groot skade ná rooftog | Netwerk24
DBV in Waltloo ly groot skade ná rooftog
Deur Seugnet Van Zyl 21 April 2017 13:48
Die Tshwane-Dierebeskermingsvereniging (DBV) se Waltloo-tak in die ooste van Pretoria is Vrydagoggend vroeg beroof.
Jacqui Grové, voorsitter van die Tshwane-DBV, sê vyf gewapende mans het tussen 04:00 en 05:00 die veiligheidswag oorrompel en toe die tak se ontvangs- en algemene kantoorarea van elektroniese toerusting gestroop.
Sy sê vier rekenaars en 'n selfoon is gesteel terwyl die veiligheidshekke en voordeur oopgebreek is.
"Niemand is beseer nie en al ons diere is veilig."
Die tak is vandag gesluit weens die uitgebreide skade aan die ontvangsarea.
Grové sê die tak sal egter steeds verlore en rondloperdiere inneem terwyl hulle probeer om hul werksaamhede weer aan die gang te kry.